**П Р Е Д Л О Г**

**Скупштина градске општине Гроцка** на седници одржаној дана \_\_\_\_\_\_\_\_\_\_2025.год., на основу Закона о путевима („Сл.гласник РС“ бр. 41/2018, 95/2018-др.закон и 92/2023-др.закон), чл.77. став 1. тачка 14. Статута града Београда („Сл.лист града Београда“ бр.39/2008, 6/2010, 23/2013, „Сл.гласник РС“ бр.7/2016-одлука УС и „Сл.лист града Београда“ бр. 60/2019), Одлуке о улицама, локалним и некатегорисаним путевима („Сл. лист града Београда бр. 3/2001, 15/2005, 29/2007 (други пропис), 17/2020 (други пропис) и Одлуке о некатегорисаним путевима на територији града Београда („Сл.лист града Београда“ бр. 139/2020, 120/2021, 109/2022) доноси се

**О Д Л У К А**

**О некатегорисаним путевима на**

**територији градске општине Гроцка**

**I Опште одредбе**

**Члан 1.**

Овом Одлуком уређује се управљање, санација, уређење, одржавање и заштита некатегорисаних путева на територији Градске општине Гроцка.

**Члан 2.**

Некатегорисани путеви су добра у општој употреби и на њима се не могу стицати ни заснивати стварна права, осим у случајевима прописаним законом.

**Члан 3.**

Некатегорисани пут може постати јавни пут уколико испуни критеријуме за категоризацију јавних путева прописаних актом Владе Републике Србије.

**Члан 4.**

Некатегорисани пут је саобраћајна површина која је доступна већем броју разних корисника и која је уписана у катастар непокретности као некатегорисани пут.

Некатегорисани путеви могу бити: улице у насељеним местима, сеоски путеви, атарски (пољски путеви), шумски путеви и путеви на насипима за одбрану од поплава.

**II Управљање**

**Члан 5.**

Послове управљања некатегорисаним путевима на територији градске општине Гроцка, градска општина Гроцка обезбеђује преко ЈП за развој градске општине Гроцка (у даљем тексту: Управљач).

ЈП за развој градске општине Гроцка управља свим некатегорисаним путевима који у референтном систему мреже општинских улица и путева нису у надлежности ЈП „Путеви Београд“

Стручна служба ЈП за развој градске општине Гроцка сачињава и ажурира списак некатегорисаних путева на територији градске општине Гроцка и преко оснивача градске општине Гроцка доставља на сагласност организационој јединици Градске управе надлежне за послове саобраћаја.

**Члан 6.**

Управљање некатегорисаним путевима у смислу ове Одлуке обухвата:

* Коришћење некатегорисаног пута;
* Планирање поправке (уређења), одржавања и заштите некатегорисаног пута;
* Вршење инвеститорске функције на поправци и уређењу некатегорисаних путева;
* Организовање и обављање стручних послова у вези уређења, санације, одржавања и заштите некатегорисаних путева;
* Уступање радова на одржавању некатегорисаних путева;
* Организовање стручног надзора над санацијом, уређењем, одржавањем и заштитом некатегорисаних путева;
* Означавање некатегорисаног пута и вођење евиденције некатегорисаних путева.

**Члан 7.**

Оперативне послове на уређењу, санацији, одржавању и заштити некатегорисаних путева Управљач може поверити овлашћеном регистрованом извођачу, у складу са Законом о јавним набавкама.

**III Санација и уређење**

**Члан 8.**

Санација и уређење некатегорисаних путева врши се у складу са Законом о планирању и изградњи.

Управљач пута најкасније до 1. децембра текуће године, а за наредну годину, сачињава годишњи програм пословања којим регулише санацију, уређење, одржавање и заштиту некатегорисаних путева. Сагласност на програм пословања даје оснивач градска општина Гроцка.

**IV Одржавање**

**Члан 9.**

Одржавање некатегорисаних путева је извођење радова којима се обезбеђује несметано и безбедно одвијање саобраћаја и чува употребна вредност пута у стању које је било у тренутку изградње односно реконструкције.

Одржавање некатегорисаних путева обавља се на основу Оперативног програма одржавања некатегорисаних путева.

Оперативни програм одржавања некатегорисаних путева доноси Управљач пута, на основу годишњег програма пословања, на који је сагласност дао Оснивач.

Одржавање некатегорисаних путева обухвата редовно, периодично и ургентно одржавање.

**Члан 10.**

Радови на редовном одржавању некатегорисаних путева су:  
- преглед, утврђивање и оцена стања пута и путног објекта;

- поправка, обнављање и замена делова коловоза, тротоара и трупа јавног пута, са одговарајућим корекцијама којима се битно мењају конструктивни елементи;

- чишћење коловоза и осталих елемената пута у границама земљишног појаса;

- уређење банкина;  
- чишћење и уређење јаркова, ригола, пропуста и других делова система за одводњавање пута;

- уколико стање саобраћаја захтева постављање саобраћајне сигнализације, Управљач пута упућује захтев надлежним правним лицима ради постављања истих на некатегорисаним путевима;

- нивелација постојећих сливника и шахтова у коловозу и тротоару;  
- кошење траве и уређивање зелених површина на путу и земљишном појасу;

- чишћење снега и леда са коловоза и саобраћајних површина , аутобуских стајалишта, паркиралишта, банкина, ригола;  
- други радови на одржавању.

**Члан 11.**

Ради безбедног и несметаног саобраћаја и ради заштите улица, локалних и некатегорисаних путевима забрањено је:

- вучење предмета по коловозу којима се оштећује коловоз и омета саобраћај;  
- испуштање отпадних вода и других вода на путно земљиште или путни јарак.

**Члан 12.**

Радови на периодичном одржавању некатегорисаних путева обухватају ојачање коловозне конструкције, рехабилитацију и појачано одржавање.

Радови на ојачању коловозне конструкције су:  
- постављање шљунчаног, односно туцаничког застора на неасфалтираним путевима;

- обрада површине коловозног застора;

- наношење новог асфалтног слоја по целој ширини коловоза одређене носивости;  
- корекција облика постојећег застора или коловоза.

Радови на рехабилитацији некатегорисаних путева су:

- селективно обнављање, замена и појачање дотрајалих коловозних застора и промена попречних нагиба коловоза на некатегорисаном путу, односно његовом делу;

- замена деформисаних, дотрајалих и привремених пропуста за воду;

- уколико стање пута захтева постављање нове или замену старе саобраћајне сигнализације, Управљач пута упућује захтев надлежним правним лицима ради постављања истих на некатегорисаним путевима.

Радови на појачаном одржавању некатегорисаних путева су:

- ублажавање појединих уздужних нагиба и исправка појединих кривина;

- проширење коловозне конструкције, банкина и осталих елемената трупа пута на краћим деловима пута;

- проширење раскрсница у нивоу;

- замена или израда дренажног система за одводњавање подземних вода са некатегорисаног пута и путног објеката;

- постављање нове опреме пута и нових објеката и опреме за заштиту пута, саобраћаја и околине на некатегорисаном путу, односно његовом делу.

**Члан 13.**

Радови на ургентном одржавању некатегорисаних путева обухватају радове условљене елементарним непогодама и ванредним околностима, у циљу обезбеђивања проходности пута и безбедног одвијања саобраћаја.

**V Заштита некатегорисаних путева**

**Члан 14.**

Ради спречавања угрожавања стабилности некатеогорисаног пута и обезбеђивања услова за несметано одвијање саобраћаја, грађани и правна лица који изводе радове на некатегорисаном путу, а за потребе своје катастарске парцеле или објекта, дужни су да за извођење радова на некатеогрисаном путу траже сагласност Управљача пута.

**Члан 15.**

Сопственици, односно корисници земљишта које се граничи са некатегорисаним путем дужни су да уклањају шибље и растиње, као и гране са стабала које су над коловозом некатегорисаног пута.

**VI Финансирање**

**Члан 16.**

Финансирање санације, уређења, одржавања и заштите некатегорисаних путева обезбеђује се из буџета градске општине Гроцка и других извора у складу са законом.

**VII Накнада**

**Члан 17.**

Управљач пута има право да од грађана и правних лица наплаћује накнаду:

- за издавање локацијсих услова потребних ради пројектовања и изградње објеката на катастарским парцелама које се граниче са некатегорисаним путем на коме је управљач ЈП за развој градске општине Гроцка;  
- за раскопавање некатегорисаног пута ради изградње прикључка за објекте грађана и правних лица на разне инсталације (водоводна, канализациона мрежа, гасна мрежа и др.);

- за изградњу и доградњу мреже (водоводне, канализационе, гасне и др.) на некатегорисаном путу;

-за давање мишљења, сагласности физичким и правним лицима ради легализације или озакоњења објеката који се не налазе на законски прописаној удаљености од граница некатеогорисаног пута.

Грађани, односно правна лица подносе писани захтев Управљачу пута, којим дефинишу ради чега траже сагласност, односно локацијске услове. Управљач пута након извршене провере издаје писану сагласност или локацијске услове, ако је захтев оправдан и ако су

услови за издавање сагласности испуњени , или даје мишљење ако процени да услови нису испуњени.

Управљач пута ће сачинити посебан ценовник у складу са чл.17, којим ће регулисати:

- висину накнаде за издавање локацијских услова;

- висину накнаде за одлучивање о захтевима грађана и правних лица који се односе на раскопавање некатегорисаног пута ради изградње прикључка за њихове објекте на разне инсталације (водоводна, канализациона мрежа, гасна мрежа и др.);

- висину накнаде за изградњу и доградњу мреже (водоводне, канализационе, гасне и др.) на некатегорисаном путу;

- висину накнаде за одлучивање о захтеву грађана и правних лица који се односи на легализацију или озакоњење објеката изграђених на катастарским парцелама које се граниче са некатегорисаним путем на коме је управљач пута ЈП за развој градске општине Гроцка.

**VIII Надзор**

**Члан 18.**

Инспекцијски надзор над спровођењем ове Одлуке у делу који се односи на санацију и уређење некатегорисаних путева врши надлежна грађевинска инспекција, док у делу који се односи на одржавање некатегорисаних путева и одржавње јавних зелених површина дуж саобраћајница врши комунална инспекција Управе градске општине Гроцка.

**Члан 19.**

Ова Одлука ступа на снагу осмог дана од дана објављивања у „Сл. листу града Београда“.

Даном ступања на снагу ове Одлуке престаје да важи Одлука о некатегорисаним путевима на територији градске општине Гроцка бр. 344-102 од 27. новембра 2015. године и све њене измене.

**СКУПШТИНА ГРАДСКЕ ОПШТИНЕ ГРОЦКА**